TITTEL Forberedt på skikkelig trøkk

INGRESS TrønderTaxi forventer massiv pågang når Ski-VM begynner i slutten av februar. Og de er godt forberedt.

TEKST OG FOTO Jan-Are Hansen

- Vi har lagt ned betydelig innsats i forkant av mesterskapet. I samarbeid med arrangøren er det blant annet opprettet egne holdeplasser for vår næring - både i sentrum av Trondheim, og i nærområdet til arenaen, sier markedssjef i TrønderTaxi, Bjarne Aas Farbu, til Midtpunkt noen uker før startskuddet går i Granåsen.
TrønderTaxi er i dag den desidert største taxiaktøren i Trøndelag, og har de siste årene opplevd sterk vekst. Hvor mye meromsetning Ski-VM kommer til å generere er vrient å beregne i forkant.

Fleksibilitet
Ved utgangen av januar var det solgt over 150 000 billetter til øvelsene i Granåsen. Å frakte disse til og fra stadion (og rundt omkring i Trondheim og Trøndelag) er en kompleks øvelse.
- Hvordan ligger dere an i løypa?
- Meget godt. Behovet for transport til og fra flyplassen, hoteller og andre arrangementer kommer til å øke kraftig. Både når det gjelder vanlig bil og maxitaxi. Vi styrker bemanningen på kundesenteret vårt og henter inn ekstra kjøretøykapasitet fra nærområdene til Trondheim, forteller Farbu.
Totalt kjører om lag 700 biler for TrønderTaxi i hele fylket. Normalt opererer 250 av disse i Trondheim kommune.
- Vi er en fleksibel organisasjon og tilpasser kapasiteten der den trengs, legger styreformann i TrønderTaxi, Terje Svendsen, til.
Den økte trafikken vil ikke gå på bekostning av faste oppdrag, som helse- og anbudskjøring. 
- God og lang planlegging i forkant gjør at vi skal klare den utfordringen, forsikrer Svendsen.
- En svært lukrativ periode for de som har taxiløyve i Trøndelag?
- Ja. Det kommer garantert til å bli lange dager og mye kjøring for de fleste. Og det er positivt, sier Svendsen og Farbu.

Skape positive opplevelser
TrønderTaxi er en del av Spor - næringsnettverket til ski-VM.
- Et nettverk dere har dratt veksler på i forberedelsene?
- Ja, det vil jeg si. Det har vært stor aktivitet i forkant med samlinger og møter. Det er alltid nyttig å snakke om muligheter og utfordringer, spesielt med de aktørene innen nettverket som vi samarbeider tettest med, sier markedssjef Farbu til Midtpunkt.
Han mener at et vellykket ski-VM dreier seg om mer enn bare konkurranse.
- Det handler om å gi alle besøkende en positiv opplevelse av Trondheim. Vi ser dette som en anledning til å vise fram det beste av byen vår og vår service, og vi håper å bidra til at både tilreisende og lokalbefolkningen sitter igjen med gode minner, legger han til. 

På jobb hele tiden
At det blir travle dager for taxinæringa er det ingen tvil om. En av dem som skal kjøre under hele VM, er Haakon Grønningsæter i TrønderTaxi. 
- Jeg har vært med på flere store arrangementer før, så jeg er forberedt på at det blir en hektisk periode, spesielt på de dagene med de største konkurransene. Jeg ser frem til det, selv om det blir en travel tid, forteller han til Midtpunkt.
Grønningsæter har jobbet innen næringa siden 2011.
- Det blir annerledes enn vanlige dager?
- Ja. Vanligvis er det en jevn strøm av kunder, men når det er store arrangementer som VM, er det mye mer hektisk. Mange folk skal til spesifikke steder til bestemte tider, og mange er kanskje ikke kjent med området.
- Skal du se noen av øvelsene selv?
- Jeg regner med at jeg ikke får tid til å se noen av øvelsene. Når det er så travelt, må man være på jobb hele tiden. Jeg får kanskje sett noe på TV i pausene mine, men selve arrangementet får jeg nok ikke oppleve på nært hold, sier Grønningsæter.

Erfaring og kompetanse
Selv om Ski-VM er et massivt arrangement, så understreker markedssjefen og styrelederen at TrønderTaxi har opparbeidet seg betydelig kompetanse når det gjelder gjennomføring av slike eventer.
- Sammen med de andre transportnæringene klarer vi å forflytte over 40 000 mennesker til og fra konserter i for eksempel Granåsen og på Sverresborg. Dette er logistikk vi har blitt veldig gode på i lag. Vi har erfaring når det gjelder store arrangementer og store folkemengder, fastslår Farbu som samtidig påpeker at publikum uansett må belage seg på forsinkelser og venting noen ganger.
- Dere forutser uforutsette hendelser?
- Ja. De kommer til å oppstå. Det må vi erkjenne. Men folk skal vite at vi jobber intensivt for at ting skal flyte mest mulig smidig. Det handler om å gi en positiv opplevelse av byen vår og VM, avslutter han.

BILDETEKSTER

TronderTaxi0001-0002: Travel periode for bransjen. Markedssjef i TrønderTaxi, Bjarne Aas Farbu, og styreformann Terje Svendsen, forventer fullt trøkk.